जिल्लामा प्रथम हुने विद्यार्थीलाई सम्मान
ताप्लेजुङमा २०७८ को एसईईमा जिल्लामा प्रथम हुने विद्यार्थीलाई सम्मान गरिएको छ । निजी तथा आवासीय विद्यालय अर्गनाइजेसन नेपाल (प्याव्सन) ताप्लेजुङले ३२ औं स्थापना दिवसको अवसरमा एसईईमा प्रथम हुने विद्यार्थीलाई नगदसहित सम्मान गरेको हो ।
चन्द्र पन्दाक ताप्लेजुङ, पुस २४ गते । ताप्लेजुङमा २०७८ को एसईईमा जिल्लामा प्रथम हुने विद्यार्थीलाई सम्मान गरिएको छ । निजी तथा आवासीय विद्यालय अर्गनाइजेसन नेपाल (प्याब्सन) ताप्लेजुङले ३२ औं स्थापना दिवसको अवसरमा एसईईमा प्रथम हुने विद्यार्थीलाई नगदसहित सम्मान गरेको हो ।प्याब्सनको ३२ औं स्थापना दिवसको अवसरमा आइतबार सदरमुकाम फुङ्लिङमा आयोजित कार्यक्रममा एसईईमा जिल्ला प्रथम हुन सफल रुपा गुरुङलाई पाँच हजार रुपियाँ नगदसहित सम्मान गरिएको हो । फुङ्लिङस्थित लिटल बुद्ध आवासीय बोर्डिङ स्कुलबाट २०७८ को एसईईमा सामेल भई ३.७० जीपीए ल्याएर गुरुङ जिल्ला प्रथम हुनुभएको हो । दिवसकै अवसरमा लामो समयसम्म निरन्तर निजी विद्यालयमा शिक्षण पेसामा आबद्ध एक शिक्षकलाई समेत सम्मान गरिएको प्याब्सन जिल्ला अध्यक्ष गणेश सिग्देलले बताउनुभयो । फुङ्लिङस्थित कञ्चन एकेडेमी बोर्डिङ स्कुलमा अध्यापनरत शिक्षक लक्ष्मी भट्टराईलाई नगदसहित कदरपत्रद्वारा सम्मान गरिएको अध्यक्ष सिग्देलले जानकारी दिनुभयो ।प्याब्सन दिवसको अवसरमा सम्मानित हुने विद्यार्थी र शिक्षकलाई प्रदेश १ का प्रदेशसभा सदस्य खगेनसिंह हाङ्गाम र फुङ्लिङ नगरपालिकाका प्रमुख अमिर मादेनले सम्मान गर्नुभएको थियो । त्यस्तै दिवसकै अवसरमा फुङ्लिङ नगरपालिका –४ स्थित बालमन्दिर आधारभूत विद्यालयमा अध्ययनरत सुस्तश्रवण तथा फरक क्षमता भएका विद्यार्थीका लागि शैक्षिक सामग्री उपलब्ध गराएको प्याब्सनका जिल्ला उपाध्यक्ष देवराज गुरुङले जानकारी दिनुभयो । यता, विद्यार्थी शिक्षक सम्मान तथा शैक्षिक सामग्री वितरणसँगै कार्यक्रममा शुभकामना आदानप्रदान गरिएको थियो । दिवसका असरमा आयोजित कार्यक्रममा जिल्लास्थित राजनीतिक दलका प्रमुख, शैक्षिक सङ्घसंस्थाका प्रतिनिधि, प्रमुख जिल्ला अधिकारी महेशकुमार पोखरेललगायतले शुभकामना दिनुभएको प्याब्सनका जिल्ला सचिव तरुण भारतीले जानकारी दिनुभयो ।